Halastusseksist otse ja omadega - Suhted & seks - sõbranna.ee
6. veebruar 2016, 17:17
Asso Puidet30+ peatometaja
See võib kehtida mõlema, nii mehe kui naise kohta. Suhtes võiks ju olla teistmoodi. Võiks. Ideaalses maailmas. Paljudes suhetes on nii, et üks on seksist rohkem huvitatud kui teine.
Mida aga teha, kui sügelus alakehas, täpsemalt kohas, mida ürgajal pruugiti peamiselt soo kestmise eesmärgil, mis klassikalisel ajastul ülendati naudingute astjaks, mida keskajal neeti saatana ahvatluseks, viktoriaanlikul ajastul agaralt eitati, tänapäeval lausa jumaldatakse, kuigi ei peeta heaks tooniks sellest valjul häälel ja kõvasti rääkida (pseudopuritaanlus?), annab üha agressiivsemalt märku ja oled üksi?
Mõned võimalused ju on: tegeleda ise, vaadata pornot ja tegeleda ise või pöörduda tuttava vastassoost inimese poole. Ka siin on võimalusi – otsid üles numbrid, mille olemasolu püüad unustada sama ruttu kui oled neid telefoni sisse toksinud. Või teised numbrid, vastassoost sõprade omad, kes võiksid probleemist aru saada.
Ilmselt kõige mõistlikum ja meeldivam ongi ühendust võtta samasuguse üksildase tegelasega, kellest tead, et ta väga risti ette ei löö, aga kes siiski saaks aru. Mingil moel. Aga kust teda leida?
Muidugi võib alati võtta ühendust inimesega, kellest tead, et ta on sust kõrvuni sisse võetud. Mõni selline on ju alati ja pea igaühel silmapiiril. Loomulikult on julm seda ära kasutada, aga noh ... Risk on samuti olemas – kuni selleni välja, et pead vahetama telefoninumbrit. Kui sellest jääb väheks, ka elukohta. Kui oled hea inimene. Kui ei, siis vahet ju pole. Las kakub endal juukseid või uputab end alkoholi. Või mõnda muusse kohta.
Ignoreerida võib seda kihelust samuti, aga sellest ei ole kellelgi kasu. Välja arvatud vast siis, kui viibid avalikus kohas ning kuskil ei ole sobivat varjupaika.
Kui oled kahekesi, siis vast pole probleemi, siiski jääb alati võimalus, et partner ei ole hetkel kõige meeldivamast spordialast ehk Kreeka-Rooma maadlusest intiimsemal moel huvitatud.
Nimi seksi ei riku
Niisiis, kui otsustad pöörduda vastassoost sõbra, tuttava, tuttava tuttava poole, kellest tead, et ta risti ette ta ei löö, aga kes ei ole sinust kui inimesest eriti huvitatud, jääbki alles puhas seks. Aga on see halastusseks? Miks mitte, nimi seksi ei riku.
Tartus elav Viljo (nimi muudetud) tunnistab, et teinekord on niimoodi, et jookse kasvõi läbi seina, nii hullusti tahaks naist. Aga tema jaoks ei ole porno lahendus. Mitte alati.
Nii helistaski ta kord läbi naistuttavad, et need soovitaksid oma tuttavaid, kellest mõni võiks näkata. Et hüpaku taksosse, maksab selle ise kinni. Joogid on olemas ning kõik muu hakkamas ... Üks naistuttav olnudki nii lahke, et helistas mõnele oma tuttavale. Et kas sa oleksid nõus sõitma sinna ja vaatama, mis ta tahab. Ühesõnaga moosis, et kohale sõidaks. Edasi oli juba lihtne. Üks näkkaski. Poole tunni pärast oli Viljo taksoraha ja mõne kehamahla võrra vaesem, aga oluliselt rahulolevam. Oma sõnutsi.
Tagantjärele mõeldes hakkas naisel Viljost ilmselt kahju ning tegu oligi kõige paremas mõttes halastusega.
Niisiis võib puhtaks halastusseksiks nimetada ka vahekorda, kus hoitakse rangelt lahus keha ja meel. See on üks väheseid viise, kuidas see võiks toimida mõlema partneri jaoks. Niipea kui üks või halvemal juhul mõlemad on huvitatud teineteisest mingil muu moel kui füüsiliselt, läheb asi lappama. Siis ei saa enam rääkida lihtsalt halastusseksist.
Seksi eri vormid – milliseid kogenud oled?
Asso Puidet Anyazplayhouse põhjal
Organ-helistab-seks. Suhteliselt juhuslik seks uue silmarõõmu või internetituttavaga, kes helistab sulle ootamatult kell 11 õhtul ja teeb ettepaneku seksida. Üldjuhul eelneb sellisele kõnele korralik napsitamine.
Organiseeritud seks. Eelmisest formaalsem. Valdavalt kokku lepitud vähemalt ööpäev varem ja sealjuures kaine peaga. Tavaliselt sünnivadki sellised kokkulepped veidi vanemate inimeste, kas näiteks ammuste töökaaslaste, tuttavate üksikvanemate või teiste vahel, kes ei viitsi või ei pea enam end enne säärase ettepaneku tegemist julgustuseks või lõbujanu ammutamiseks täis kaanima.
Eks-seks. Seks partneriga minevikust. Peaasjalikult seetõttu, et ta on lihtsasti kättesaadav ja sina oled laisk.
Snäkk-seks. Juhuslik üheöösuhe perioodil, mil oled pikemat aega ilma olnud. Nauditav kuni kestab, ent ei anna palju. Tunnike hiljem tunned end veel näljasemana kui enne snäkkimist.
Déjà-vu-seks. Ootamatu seks inimesega, kellega sul polnud plaani enam kunagi uuesti vahekorda astuda. Näiteks tutvusid aastaid tagasi mingil olengul kellegagi, kellega koos end purju jõite, tantsisite ja siis kehamahlu vahetasite. Hommikul läksite kumbki oma teed ja unustasite vahejuhtumi. Palju aastaid hiljem aga kohtute taas suvalisel konverentsil. Jääte vestlema, käite koos lõunapausil ning leiate end õhtul jälle ühisest voodist. Vanade aega mälestuseks või nii.
Drive-thru-seks. Mugav kähkukas. Teel kontorist kliendikohtumisele põikad korra sekssubjekti juurest läbi, teed kiire tonksu ja sõidad edasi.
Halastusseks. Seks kellegagi, kellest sa ei ole just sisse võetud ja kellega sa isegi ei tunne soovi seksida. Seksid temaga lihtsalt seetõttu, et sul on temast kahju. Kas sellepärast, et ta kuldkala just suri, süda on purustatud või on ta sind alates kuuendast klassist ihalenud. Vahet pole – sa teed asja ära. Lihtsalt heategevuse mõttes. Heategevus on oluline, eks.
Lohutusseks. Seks pärast rasket päeva kontoris, lahkuminekut, tüli parima sõbraga või mis tahes muul põhjusel, mis paneb sind otsima lohutust teise inimese, hinge ja mõistagi keha lähedusest. Kui omal partnerit pole, tuleb leida keegi, kes pakuks halastusseksi. Lohutusseks kulgeb üldjuhul aeglases tempos, misjonäripoosis, teineteisele sügavmõtteliselt silma vaadates, taustaks helisemas klassikaline muusika. Ent isegi kui see tundub hea tegemise ajal, on lohutuse otsimine seksist samaväärne lohutuse otsimisega söögist. Kui kõik on öeldud ja tehtud, on pärast veel kehvem tunne.
Puhastav seks. Seks eesmärgiga vabaneda eelmisest suhtest suhu jäänud halvast maitsest.
Ajutine seks. Kui õiget suhet nagu ei ole, aga seksi tahad, siis seksid kellegi suhteliselt suvalisega niisama, aja täiteks ja ajutiselt, kuni leiad kellegi, kellega suhtesse astuda.
Vihaseks. Seksimine kellegagi, kes sulle ei meeldi või närvidele käib, on nõme. Hoopis kuumem on seksida kellegagi, keda vihkad iga oma keharakuga. Selles on kirge ja metsikust. Te sikutate teineteist juustest, hammustate ja kisendate. Kõik välja. See on nagu klistiir hingele.